นายกรัฐมนตรี ย้ำการเร่งสร้างเข้าใจกับประชาชนถึงแนวทางปฏิรูปและขับเคลื่อนประเทศ พร้อมมอบเกียรติบัตรศิลปินในกิจกรรม "ร่วมใจสร้างไทยไปด้วยกัน”
นายกรัฐมนตรีย้ำการเร่งสร้างเข้าใจกับประชาชนถึงแนวทางปฏิรูปและขับเคลื่อนประเทศ พร้อมมอบเกียรติบัตรศิลปินในกิจกรรม "ร่วมใจสร้างไทยไปด้วยกัน”
           

นายกอบศักดิ์  ภูตระกูล รัฐมนตรีประจำสำนักนายกรัฐมนตรี นำคณะเข้าพบ พลเอก ประยุทธ์ จันทร์โอชา นายกรัฐมนตรี เพื่อประชาสัมพันธ์กิจกรรม “ร่วมใจสร้างไทยไปด้วยกัน” พร้อมเปิดตัว Campaign “สร้างไทยไปด้วยกัน”  นายกรัฐมนตรีกล่าวว่า ประเทศไทยมีปัญหาหลายด้าน ดังนั้นจึงต้องเร่งการทำงานที่ไม่ใช่เพียงการประชาสัมพันธ์ แต่จะต้องสร้างความเข้าใจ สร้างการรับรู้ให้ชัดเจน กับประชาชนทุกกลุ่ม โดยเฉพาะผู้ที่มีรายได้น้อยที่ยังเข้าไม่ถึงข้อมูลข่าวสารอย่างแท้จริง ยืนยันว่ารายการที่จัดทำขึ้นไม่ได้เป็นการประชาสัมพันธ์งานของรัฐบาล หรือ งานทางการเมือง แต่ต้องการชี้ให้เห็นถึงการเดินหน้าต่างๆ ของโครงการรัฐบาล ซึ่งจะต้องเป็นไปตามแผนยุทธศาสตร์ชาติ 20 ปี โดยคาดหวังว่ารัฐบาลต่อไปจะต้องมีหลักและกรอบ รวมถึงเดินตามแผนยุทธศาสตร์ชาติ 

ทั้งนี้ขอฝากให้ทุกคนช่วยกันสร้างความเข้าใจกับประชาชน  โดยมีความจำเป็นที่ต้องจัดชุดความรู้ในทุกรูปแบบและทุกสื่อ ส่งให้ถึงมือประชาชนเพื่อจะได้เกิดความเข้าใจ และเป็นการสร้างความเข้มแข็ง ให้กับทุกคน ซึ่งสิ่งนี้ถือเป็นการปฏิรูปประเทศ ที่รัฐบาลนี้ได้วางแนวทางไว้ เช่น การปรับโครงสร้างด้านการเกษตร ที่ต้องเป็นการแก้ปัญหาอย่างยั่งยืนนำพาให้ประเทศหลุดพ้นจากกับดักรายได้ปานกลาง  โดยต้องเร่งทำงานในช่วงเวลาที่เหลือก่อนจะถึงช่วงการเลือกตั้ง โดยสิ่งสำคัญคือทุกคนต้องออกไปใช่สืทธิ์เลือกตั้ง โดยเฉพาะคนรุ่นใหม่และเยาวชนอายุ 18 ปี ขึ้นไป           

จากนั้นนายกรัฐมนตรีได้ทักทาย พร้อมกับมอบเกียรติบัตร และมอบหนังสือร้อยเรื่องเล่า พร้อมลายเซ็นต์ ให้กับนักแสดง นักร้อง และพิธีกร ที่มีจิตสาธารณะที่มาร่วมดำเนินรายการ พร้อมกันนี้ได้เขียนคำอวยพร มีใจความว่า ช่วยกันสร้างไทยไปด้วยกัน เข้มแข็งโดยไม่ทิ้งใครไว้ด้านหลัง ขอบคุณเป็นกำลังใจให้ทุกคน รักและห่วงใยเสมอ ขณะที่บรรดานักแสดงที่ได้มีส่วนร่วมกับกิจกรรม “ร่วมใจสร้างไทยไปด้วยกัน”แสดงความยินดีที่ได้มีโอกาสเป็นส่วนช่วยทำความเข้าใจ สร้างการรับรู้ระหว่างรัฐบาลกับประชาชน ถึงแนวทางการขับเคลื่อนประเทศไปด้วยกัน